Daugailių pagrindinė mokykla

Utenos rajono Daugailių pagrindinė mokykla – buvusi dieninė, savarankiško mokymosi bendrojo lavinimo mokykla Utenos raj., Daugailiuose, Mokyklos g. 4, vykdanti priešmokyklinio, pradinio, pagrindinio ir papildomo ugdymo programas lietuvių kalba. Įstaigos kodas 190185464. Steigėjas Utenos rajono savivaldybės taryba.Utenos r. Daugailių pagrindinė mokykla. Aikos.smm.lt (tikrinta 2022-04-28). Mokyklą remia Almos Adamkienės labdaros ir paramos fondas. Mokyklos pastate taip pat įsikūrusi biblioteka ir ambulatorija. Dabar tai Utenos Vyturių progimnazijos skyrius.

1900 m. atidaryta valdinė pradžios mokykla, veikusi iki 1915 m. 1936–1944 m. veikė pradžios mokykla, 1944–1949 m. progimnazija, 1949–1998 m. septynmetė, aštuonmetė, nuo 1998 m. Daugailių pagrindinė mokykla. Mokykloje 1988 m. įkurtas Daugailių krašto muziejus.

 Istorija 
1911 m. sausio 18 d. mokyklų surašymo ataskaitoje, saugomoje Lietuvos istorijos archyve, nurodyta valdinės pradžios mokyklos įkūrimo data – 1900 m. Mokoma buvo rusų kalba, mokykloje mokytoja dirbo S. Citovinskaja, o tikybos mokė Daugailių parapijos klebonas K. Kiršinas. 1911 m. mokykloje mokėsi 50 mokinių: 37 berniukai ir 13 mergaičių. Pirmojo pasaulinio karo metu pastatas, kuriame buvo nuomojamos patalpos mokyklai, sudegė, todėl ir mokymo procesas nutrūko. Tik atkūrus Lietuvos valstybę, atgijo ir Daugailių mokyklos veikla.

1920 m. rugsėjo mėn. daugailiškių vaikai susirinko jau į lietuvišką pradžios mokyklą. Juos mėnesį mokė mokytojas J. Skukauskas. Po to Daugailiuose mokytojavo S. Blaževičienė, N. Tarulis. Mokykla daug kartų kėlėsi iš vienų namų į kitus, nes patalpas nuomojo iš privačių asmenų. Mokykla buvo įsikūrusi Sinicos, Juodėno, Jurelių namuose. Tik 1936 m. Daugailiuose pastatyta didelė, erdvi šešių skyrių pradžios mokykla. Nepriklausomybės metais Daugailių mokykloję dirbę mokytojai J. Rukša, A. Grigėnas, A. Rudokas, J. Kanapeckas ir kiti paliko ryškų pėdsaką mokinių atminty. Mokytojas A. Rudokas išliko kaip aktyvus jaunųjų ūkininkų ugdytojas, J. Kanapeckas – aktyvus visuomenininkas.  1941 m. birželį mokytojas J. Kanapeckas buvo suimtas ir išvežtas iš Lietuvos. 1941 m. prasidėjęs karas vėl sutrikdė mokyklos darbą. Mokyklos patalpose įsikūrė vokiečių kareiviai, todėl kurį laiką pamokos vykdavo lauke. Vėliau dalis mokyklos pastato tapo rusų kareivių prieglobsčiu. Tačiau mokytojai E. Vanagienė, A. Tarulienė, O. ir V. Mikalauskai ir karo metais rūpinosi Daugailių ir aplinkinių kaimų vaikų mokymu.

1944 m. spalio mėn. pradėjo veikti Daugailių progimnazija. Dauguma mokytojų buvo jaunos merginos, ką tik baigusios gimnaziją. Mokytojos B. Leleikaitė, G. Musteikytė, S. Gasiulytė, A. Tarulienė pokario metais patyrė Sibiro tremtį. 1949 m. progimnazija reformuota į septynmetę mokyklą. 1970 m. duris atvėrė dabartinis mokyklos pastatas, o 1981 m. pastatytas tipinis mokyklos priestatas su erdvia valgykla, sporto bei aktų salėmis, holu. 1988 m. gegužės mėn. atidarytas muziejus. 1993 m. liepos mėn. mokyklos muziejų pašventino Panevėžio vyskupas Juozas Preikšas.

1995 m. rugsėjo 1 d. mokykloje pradėjo veikti ikimokyklinė grupė, mokyklos biblioteka sujungta su kaimo biblioteka. Susiformavo naujos mokyklos tradicijos, vyksta pamokos - susitikimai su buvusiais šios mokyklos auklėtiniais – mokslo ir kultūros žmonėmis. Daugailiškiai kraštiečiai siekdami sukonkretinti savo veiklą, suteikti efektyvesnę paramą mokyklai, įkūrė Daugailių mokyklos bičiulių draugiją. 2000 m. mokėsi 153 mokiniai, dirbo 23 mokytojai. 2000 m. gruodžio 5 d. įsteigta Daugailių mokyklos bičiulių draugija. 2021 m. mokykla reorganizuota prijungiant prie Utenos Vyturių progimnazijos.

 Direktoriai 
 1944 m. B. Jauniškis;
 nuo 1949 m. - B. Judickas, J. Dūdėnienė, V. Mackevičius, D. Ribokas, P. Simanavičius, R. Ramelis;
 Stasys Dervinis

 Žymūs mokiniai 
 Bronius Kviklys, 1921–1924 m.
 Algimantas Petras Kavoliukas, laisvės gynėjas, Sausio 13-osios auka

 Šaltiniai 

 Nuorodos 

 Mokyklos svetainė 

Kategorija:Daugailiai
Kategorija:Utenos rajono savivaldybės mokyklų skyriai